MFCชี้หุ้นไทยขาขึ้นผุดกองทุนลุยซื้อ
MFC มองตลาดหุ้นยังขาขึ้น ออกกองทุนเอ็มเอฟซีสปอท 7 ลงทุนหุ้นไทย ไม่หวั่นดัชนีพุ่งแรง ตั้งเป้า 7% ภายใน 7 เดือน เปิดขายตั้งแต่18- 26 ต.ค.นี้
14 ต.ค. 2553

MFC มองตลาดหุ้นยังขาขึ้น ออกกองทุนเอ็มเอฟซีสปอท 7 ลงทุนหุ้นไทย ไม่หวั่นดัชนีพุ่งแรง ตั้งเป้า 7% ภายใน 7 เดือน เปิดขายตั้งแต่18- 26 ต.ค.นี้
นายศุภกร สุนทรกิจ รองกรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า ผลจากสภาพขาขึ้นของตลาดหลักทรัพย์จึงยังมีผู้สนใจลงทุนในกองทุนทาร์เก็ตฟันด์อย่างต่อเนื่อง ดังนั้นบริษัทจึงออกกองทุน เปิดเอ็มเอฟซี สปอท 7 (SPOT7) มูลค่าโครงการ 1,000 ล้านบาท โดยตั้งเป้าหมายมูลค่าหน่วยลงทุนไม่ต่ำกว่า 10.85 บาทต่อหน่วยลงทุน โดยผลตอบแทนที่คืนผู้ถือหน่วยลงทุนต้องไม่ต่ำกว่า 10.7 บาทต่อหน่วยลงทุน ภายในเวลา 7 เดือน เปิดขายครั้งเดียวตั้งแต่วันที่ 18-26 ต.ค.นี้ 
อย่างไรก็ตามหากผลตอบแทนไม่เป็นไปตามคาดหมายภายในเวลาดังกล่าว กองทุนจะเปิดโอกาสให้ผู้ถือหน่วยลงทุนจะมีสิทธิ์เลือกที่จะลงทุนต่อไป ซื้อหน่วยลงทุนเพิ่ม หรือขายคืนหน่วยลงทุนได้ทุกวันทำการตามความต้องการของผู้ถือหน่วยลงทุนและกองทุนยังคงตั้งเป้าหมายเลิกกองทุนหากผลตอบแทน 7% 
กองทุนเปิด SPOT7 มีการบริหารกองทุนแบบ Active เพื่อโอกาสในการสร้างผลตอบแทนเป้าหมายที่ตั้งไว้ โดยลงทุนในตราสารทุนที่มีปัจจัยพื้นฐานดี ตราสารหนี้ที่ได้รับการจัดอันดับความน่าเชื่อถือที่สามารถลงทุนได้ และเงินฝาก สามารถปรับเปลี่ยนพอร์ตการลงทุนตามสภาวการณ์ตลาดได้ทันท่วงที นอกจากนี้ยังเพิ่มประสิทธิภาพการบริหารกองทุนด้วยการลงทุนในสัญญาซื้อขายล่วงหน้าใน SET50 Index Futures ซึ่งจะช่วยลดความเสี่ยงในกรณีที่ดัชนีตลาดหลักทรัพย์ปรับตัวลดลง และมีโอกาสสร้างผลตอบแทนเพิ่มขึ้นในกรณีที่ดัชนีตลาดหลักทรัพย์ปรับตัวสูงขึ้น   
ทั้งนี้ ภายในระยะเวลา 7 เดือน หากมูลค่าหน่วยลงทุนของกองทุนเปิด SPOT 7 เพิ่มขึ้นไม่ต่ำกว่า 10.85 บาทเป็นเวลา 5 วันทำการติดต่อกัน หรือเมื่อมูลค่าหน่วยลงทุนไม่ต่ำกว่า 10.85 บาทและทรัพย์สินของกองทุนเป็นเงินสดหรือเทียบเท่าเงินสดทั้งหมด บริษัทจะรับซื้อคืนหน่วยลงทุน และสับเปลี่ยนหน่วยลงทุนอัตโนมัติภายใน 5 วันทำการไปยังกองทุนเปิดเอ็มเอฟซี พันธบัตรตลาดเงิน (MM-GOV) ซึ่งเป็นกองทุนรวมตลาดเงินที่มีความมั่นคง ที่เน้นลงทุนในตราสารหนี้ภาครัฐในประเทศ เพื่อสนับสนุนการลงทุนอย่างต่อเนื่องของผู้ถือหน่วยลงทุนต่อไป
นายศุภกร กล่าวว่า ปี 2553 ถือเป็นปีโดดเด่นของทาร์เก็ตฟันด์ โดยเอ็มเอฟซีประสบความสำเร็จในการบริหารทาร์เก็ตฟันด์ให้ได้ตามเป้าหมายก่อนครบอายุโครงการถึง 4 กองทุนด้วยกัน และมีผู้สนใจลงทุนในกองทุนทาร์เก็ตฟันด์อย่างคับคั่ง ทำให้มียอดขายกองทุนทาร์เก็ตฟันด์ที่เปิดในปีนี้รวมกว่า 2,200 ล้านบาท  
ทั้งนี้ มีกองทุนที่เปิดขายในปีนี้และมูลค่าหน่วยลงทุนกำลังเติบโตเป็นที่น่าจับตาคือ กองทุนเปิด I-China10 ณ วันที่ 8 ต.ค.2553 มีมูลค่าหน่วยลงทุน 11.0478 บาท และ ณ วันที่ 13 ต.ค.2553 กองทุนเปิด SPOT 10S4 มีมูลค่าหน่วยลงทุน 11.3016 บาท และกองทุนเปิด SPOT 10S5 มีมูลค่าหน่วยลงทุน 11.1149 บาท โดยยังมีทาร์เก็ตฟันด์ที่เปิดในปีก่อนและกำลังมีผลงานดีคือ ณ วันที่ 8 ตุลาคม 2553 กองทุนเปิด I-REITs 10 มีมูลค่าหน่วยลงทุน 11.0894 บาท และ I-Emerging 10 มีมูลค่าหน่วยลงทุน 10.8635 บาท